EA บวกแรง 3% ลุ้นกำไรปี 62 โตแตะ 6.5 พันลบ. รับรู้รายได้โรงไฟฟ้ากำลังผลิตรวม 664 MW
EA บวกแรง 3% ลุ้นกำไรปี 62 โตแตะ 6.5 พันลบ. รับรู้รายได้โรงไฟฟ้ากำลังผลิตรวม 664 MW โดย ณ เวลา 11.57 น. อยู่ที่ระดับ 49 บาท บวก 1.50 บาท หรือ 3.16% สูงสุดที่ระดับ 49 บาท ต่ำสุดที่ระดับ 47.50 บาท ด้วยมูลค่าการซื้อขาย 760.91 ล้านบาท
6 ก.พ. 2562

ผู้สื่อข่าวรายงานว่า ราคาหุ้น บริษัท พลังงานบริสุทธิ์ จำกัด (มหาชน) หรือ EA ณ เวลา 11.57 น. อยู่ที่ระดับ 49 บาท บวก 1.50 บาท หรือ 3.16% สูงสุดที่ระดับ 49 บาท ต่ำสุดที่ระดับ 47.50 บาท ด้วยมูลค่าการซื้อขาย 760.91 ล้านบาท

ด้าน บล.ฟินันเซีย ไซรัส ระบุในบทวิเคราะห์ แนะนำ “ซื้อ” ให้ราคาเป้าหมาย 65 บาทต่อหุ้น โดยประเมินว่า กำลังการผลิตไฟฟ้าพลังงานลมชุดสุดท้าย 260MW (รวมเป็นกำลังผลิตทั้งสิ้น 664MW สิ้นปีนี้) ได้เริ่มทยอย COD ตั้งแต่เดือน ม.ค. 2562 ส่งผลให้กำไรจะเพิ่มสูงขึ้นตั้งแต่ไตรมาส 1/62
ขณะที่โครงการ Battery storage ยังคงเป็นไปตามแผนโดยเฟสแรก 1 GWh คาดว่าจะเริ่มดำเนินการเชิงพาณิชย์ได้ในราวปลายปี 2562 ซึ่งจะช่วยขับเคลื่อนผลประกอบการตั้งแต่ปี 2563 เป็นต้นไป
สำหรับปี 2562 คาดกำไรปกติเติบโต 49.4% จากปีก่อนมาที่ 6,465.6 ล้านบาท นอกจากจะมาจากการรับรู้กำลังการผลิตของโรงไฟฟ้าพลังงานลมชุดสุดท้ายแล้ว ยังมีรายได้จากการเริ่มจำหน่ายรถยนต์ EV และสถานีบริการชาร์จไฟรถยนต์ และโครงการ Green Diesel
อย่างไรก็ตาม แนวโน้มกำไรในไตรมาส 4/61 ยังไม่น่าตื่นเต้นเมื่อเทียบกับไตรมาส 3/61 เนื่องจากกำลังการผลิตไฟฟ้ายังคงเท่าเดิม มีผลกระทบจากฤดูกาลบ้างสำหรับโรงไฟฟ้าโซลาร์และลม แต่ไม่มีนัยสำคัญ คาดกำไรสุทธิ 1,180 ล้านบาท ลดลง 7% จากไตรมาสก่อน แต่เพิ่มขึ้น 31% จากปีก่อน และกำไรสุทธิปี 2561 ที่ระดับ 5,386.8 ล้านบาท เพิ่มขึ้น 41% จากปีก่อน ซึ่งรวมกำไรทางบัญชีจากการเปลี่ยนแปลงฐานะของ Amita จากบริษัทร่วมเป็นบริษัทย่อยในไตรมาส 1/61
ทั้งนี้ หากตัดรายการพิเศษออก กำไรปกติปี 2561 คาดที่ 4,326.7 ล้านบาท เพิ่มขึ้น 15% จากปีก่อน การเติบโตของกำไรจะสูงขึ้นตั้งแต่ไตรมาส 1/62 ที่กำลังการผลิตชุดสุดท้าย 260MW ทยอยเข้ามา